Klimaudfordringer, hackerangreb og øget digitalisering. Det er nogle af de prøvelser, som samfundet kæmper med i disse år. Det er også noget, som fylder hos de unge, og hos dem som skal vælge hvilken retning, de skal i livet. Det kan de mærke hos Aalborg Universitet. Årets optag blev offentliggjort natten til fredag, og her var der en stigning i uddannelser, der omhandler bæredygtighed, cybersikkerhed og kunstig intelligens. - Vi mangler ikke problemer i verden. Vejret denne sommer er et eksempel. IT-nedbrud og sundhedskriser er andre eksempler, og der kan vi se, der er en interesse hos de unge for at arbejde med de problemer, siger Anne Marie Kanstrup, der er prorektor hos Aalborg Universitet. Sund interesse for bæredygtighed I de 14 uddannelser, som omhandler bæredygtighed og miljø, er der i år tilbudt en studieplads til ni procent flere end sidste år. Det er blandt andet uddannelsen 'Bæredygtige byggeprocesser', som oplever en stor stigning. Sidste år blev der optaget 19, og i år er det tal steget til 29. Det er en stigning på 52 procent. - Det er fantastisk. Det er en uddannelse, vi startede sidste år. Det er en helt ny og moderne uddannelse. De studerende lærer at overskue hele byggeprocessen ud fra bæredygtighedssynspunktet, siger Olav Geil, der er prodekan på det Ingeniør- og Naturvidenskabelige Fakultet. - Unge er generelt fokuserede i bæredygtighed, og så er der så heldigvis en gruppe af unge mennesker, der også interesserer sig for at være med til at designe de tekniske og praktiske løsninger til den grønne omstilling, som er så vigtig, siger Olav Geil. Også flere ingeniører Fællesnævneren for mange af de uddannelser som har fået et større optag end tidligere er de såkaldte STEM-uddannelser. Det er uddannelser indenfor naturvidenskab, teknologi, ingeniørvidenskab og matematik. - Vi kan se, der er en øget interesse for uddannelser med en høj aktualitet, siger Anne Marie Kanstrup. Der er også en stigning på fem procent på civilingeniøruddannelserne, og det er også noget, der vækker glæde. - Det spændende er, at der er en stigning. Det er uddannelser, der er rigtig meget behov for, og som vi på Aalborg Universitet og i hele samfundet har haft fokus på at skabe interesse for, siger Anne Marie Kanstrup. - Der mangler ingeniører i Nordjylland, i Danmark og i resten af verden, så vi er glade for, at der er en stigning der, siger prorektoren. Selvom der er mange, der har fået en studieplads, så er der også blevet givet afslag til mange håbefulde unge. Og nu begynder anden runde, hvor man stadig kan nå at få en studieplads, hvor der er pladser. Så prorektoren har en opfordring. - Der er ledige pladser, så tag telefonen og ring, hvis I er interesseret, lyder det fra Anne Marie Kanstrup.

Referat:
Fællesnævneren for en række af uddannelserne, der kan tilbyde en studieplads til kommende studerende, er, at de alle er aktuelle.